El Departament d'Educació disposarà enguany del pressupost més alt de la història, amb un total de 5.671.855.817,65 euros.
Aquest fet suposa un augment significatiu de 850 milions d'euros respecte el darrer pressupost aprovat i vigent fins ara (+17,65%), que data de 2017.
El conseller d'Educació, Josep Bargalló, ha presentat aquest matí al Parlament el pressupost del Departament en el marc de la Comissió d'Educació, on ha assegurat que " el sistema educatiu no podia suportar un nou curs amb els pressupostos prorrogats, sense poder aplicar el decret de la inclusiva ni consolidar el professorat.
Sense pressupost, estaríem a la porta del col·lapse ".
Aquesta dotació permetrà revertir les retallades viscudes els darrers anys en l'àmbit educatiu i suposa una aposta per les mesures d'equitat i de lluita contra la segregació escolar.
Per primera vegada, es superen els nivells d'inversió d'abans de la crisi en matèria educativa.
Tal com ha manifestat el titular d'Educació, " aquesta xifra supera la del 2010 i, per tant, comença a revertir la inflexió pressupostària dels anys de la crisi econòmica i dels anys de les retallades ".
Josep Bargalló també ha destacat que " són uns pressupostos que comencen a repercutir les retallades de la crisi i que atenen el compromís de l'educació inclusiva.
I que comencen a posar l'accent en la cultura digital i en la millora constant de la Formació Professiona l".
També ha manifestat que " tenim un sistema educatiu molt gran, que potser no creixerà en nombre d'alumnes, però sí en necessitats educatives.
I que, per tant, necessitarà nous processos d'aprenentatge, que demanen nou professorat i noves instal·lacions ".
Recuperació del finançament a l'ensenyament de 0 a 3 anys
Els nous comptes permetran recuperar la inversió del Departament en l'educació infantil de 0 a 3 anys, passant de 0 a 70 milions d'euros, una etapa educativa clau en el desenvolupament dels infants i en la igualtat d'oportunitats.
D'aquesta manera, augmentarà la participació en el finançament d'aquesta etapa educativa, que es tornarà a fer de forma conjunta amb els ajuntaments i les famílies, com es feia abans d'aplicar les retallades.
L'objectiu del Govern és també retornar en 10 anys els deutes adquirits els darrers anys:
El Departament aposta per l'èxit educatiu de tots els alumnes dins del marc d'un sistema inclusiu, que té en compte la diversitat de necessitats educatives.
Per donar compliment al decret del 2017 i per avançar en el desplegament de l'escola inclusiva, s'augmenta la dotació de personal amb 445 nous professionals: 261 places noves de personal docent i 184 places de personal d'atenció educativa (educadors d'educació especial, fisioterapeutes i treballadors socials), que es distribuiran segons les necessitats del territori.
Per a fer front a l'increment de personal es destinarà una partida de 17,2 milions d'euros.
Alhora, es contemplen també d'altres polítiques d'escola inclusiva com monitors, transport i serveis específics, per 36,8 milions d'euros.
Bargalló ha afirmat que " són uns pressupostos que atenen el compromís amb l'educació inclusiva: era un compromís de tots i que no havíem pogut atendre en el seu inici ".
Amb l'objectiu de reduir les desigualtats socials, el Departament d'Educació aposta en els nous comptes del 2020 per ampliar els barems de distribució de les beques menjador i així arribar a un sector més ampli d'alumnat.
És per això que s'incrementarà l'import dels ajuts parcials, passant de cobrir del 50% al 70% del cost de menjador.
Es manté igualment l'ajut del 100% del preu del servei del menjador per als alumnes amb necessitats socials i econòmiques més severes.
En el curs 2020 – 2021 es calcula que hi haurà un increment de 7.365 ajuts.
Dels 136.025 ajuts que el Departament calcula que es preveuen per al curs vinent, 116.692 alumnes el veuran augmentat del 50% al 70%.
Amb aquesta mesura, es millora la situació dels alumnes que actualment no poden fer ús del menjador escolar per no poder fer front a la diferència del preu.
A més, es preveu que 19.333 alumnes gaudiran d'un ajut del 100%.
Aquest increment d'alumnat que es produirà en el nou barem del 70% suposarà un increment de 17,5 milions d'euros pel que resta del curs actual.
Es calcula que la dotació d'ajuts del curs escolar serà de 42 milions d'euros, tot i que pot incrementar en tractar-se d'una partida oberta.
També relacionat amb el servei de menjador, es posarà en marxa un pla pilot per introduir el menjador escolar a la secundària.
L'objectiu és revertir les desigualtats socials i assolir l'èxit de l'alumnat, que passa també per garantir que els alumnes amb més necessitats tinguin accés a un àpat calent a l'etapa de secundària.
S'inclourà l'àpat del migdia en la franja de 12h a 14h.
El pilot tindrà una inversió de 1,8 milions d'euros i arribarà a 103 centres, prioritzant els instituts en zones més desafavorides.
Educació destinarà el 2020 una partida de 3.417 milions d'euros al personal docent, fet que implica un increment de 544 milions respecte el pressupost de 2017 –un 19%-.
Es dona resposta a l'escolarització de l'alumnat, a les millores en atenció a l'escola inclusiva i a les condicions laborals dels docents.
Aquest curs, es convoquen 5.000 places d'oposicions, dins del pla per introduir 17.678 places entre el curs 2017-2018 i el curs 2021-2022.
Tanmateix, un futur escenari d'estabilitat pressupostària ha de permetre afrontar els propers anys una convocatòria de més de 20.000 places de servidors públics.
La formació permanent del professorat també es preveu al nou pressupost: es destinaran 5,4 milions d'euros, dos milions més que el pressupost anterior.
En aquest sentit, el conseller d'Educació ha subratllat que " aquest pressupost consolida les contractacions de professorat fetes a partir del 2017 i les que farem per al proper curs.
Era molt important tenir el pressupost per fer-ho ". "
Des del curs 2016-2017 fins al que preveu aquest pressupost 2020, haurem contractat 6.859 docents més ", ha afegit.
Impuls a la formació professional
S'inclourà també en els nous comptes una partida –homòloga a la què destini el Departament de Treball, Afers Socials i Famílies- per a desplegar l'Agència Pública de Formació i Qualificació Professionals.
A més, l'exercici del 2020 preveu les següents mesures:
El Govern continuarà treballant en la integració dels dos sistemes de formació professional, tant el de l'àmbit d'Educació com de Treball.
Cal recordar que per impulsar la nova FP, entre els anys 2018 i 2021 es destinen 27 milions d'euros per a noves inversions –amb fons europeus, d'Educació i del SOC- per a diferents programes: FP dual, nous cicles, formació del professorat, acreditació de competències i oferta de certificats de professionalitat.
El pressupost també recull el compromís anunciat durant la pròrroga pressupostària per a les construccions escolars, millora d'equipaments i retirada de mòduls prefabricats.
Així mateix, la dotació d'aquesta partida serà 65,5 milions i de 302,3 milions d'euros fins el 2023.
D'altra banda, el pressupost del Departament també preveu un augment de 400 professionals d'administració i serveis -300 places noves i 100 per cobrir substitucions-; 1,5 milions d'euros per als Plans educatius d'entorn –el doble que el pressupost de 2017-; i 7 milions d'euros per inversions en transformació digital dins l'àmbit de la innovació educativa.
Més participació de les famílies en la gestió del menjador escolar
El conseller també ha exposat avui dues de les novetats que incorpora el Projecte de Llei de mesures fiscals, financeres, administratives i del sector públic, i de creació de l'impost sobre les instal·lacions que incideixen en el medi ambient, la coneguda també com a llei d'acompanyament dels pressupostos.
En l'àmbit educatiu, aquesta llei incrementarà la participació de les famílies en la gestió del menjador escolar, facilitant la gestió dels menjadors a les associacions de famílies d'alumnes mitjançant convenis amb qui tingui la competència delegada.
Una altra mesura educativa que inclou aquesta llei va orientada en la lluita contra la segregació escolar: les proves d'avaluació de 6è de primària i de 4art d'ESO, que es fan anualment als centres per saber el nivell d'assoliment de les competències bàsiques per part dels alumnes, passaran a ser informació d'ús reservat.